**ZMLUVA „COMPLETE" O POSKYTOVANÍ SLUŽIEB ELEKTRONICKÉHO MONITORINGU č. 437/2018**

uzavretá podľa § 262 ods. 1 z. č. 513/1991 Zb. z. v znení neskorších predpisov (ďalej len „Obchodný zákonník“ alebo „ObZ“) medzi:

Spoločnosťou: **Commander Services s.r.o.**

So sídlom: Žitná 23, 831 06, Bratislava

IČO: **51 183 455**

IČ DPH: SK2120619270

Zapísanou: v obchodnom registri Okresného súdu Bratislava I. odd. Sro, vložka č.123562/B

Zastúpenou: Ing. Martin Lukáč, prokurista

 Michal Vodička, prokurista

ďalej len "poskytovateľ"

**a**

Spoločnosťou: **Mestské služby Topoľčany, s.r.o.**

So sídlom: Nám. M. R. Štefánika 1/1, 955 01 Topoľčany

IČO: 44818378

IC-DPH: SK2022854053

Zapísanou: v obchodnom registri Okresného súdu Nitra, odd. Sro, vložka č. 24871/N

Zastúpenou: Ing. Peter Žembera, konateľ spoločnosti

ďalej len " užívateľ"

s nasledovným obsahom:

**I. Predmet Zmluvy**

Zmluvou COMPLETE o poskytovaní služieb elektronického monitoringu (ďalej len „Zmluva“) sa poskytovateľ zaväzuje poskytovať užívateľovi služby elektronického monitoringu objektu a užívateľ sa zaväzuje poskytovateľovi uhradiť dohodnutú cenu za poskytované služby.

**II. Objekt monitoringu**

Objekt monitoringu je zmluvnými stranami dohodnutý v prílohe A Zmluvy, ktorá je jej neoddeliteľnou súčasťou. Ak je zmluvnými stranami dohodnutých objektov monitoringu viac, v prílohe A Zmluvy ho zmluvné strany označia vzostupne číslami.

**III. Technológia a hardware**

Poskytovateľ sa zaväzuje užívateľovi dodať a vykonať montáž technológie (systém, mapy, prístupy a heslá) a hardwaru (jednotky, antény a pod.). Typ technológie a hardware, ktorý sa poskytovateľ zaväzuje dodať užívateľovi a vykonať ich montáž, je špecifikovaný v prílohe A Zmluvy.

**IV. Cena**

Cenu za poskytnuté služby elektronického monitoringu objektu zo strany poskytovateľa užívateľovi si zmluvné strany dohodli dohodou v prílohe A Zmluvy. Ak je objektov monitoringu viac, cena predstavuje súhrn všetkých dohodnutých cien platených za každý jednotlivý objekt monitoringu jednotlivo.

Užívateľ sa zaväzuje uhrádzať poskytovateľovi cenu za poskytnuté služby mesačne. V prípade omeškania užívateľa s úhradou ceny za poskytnuté služby, je toto považované za podstatné porušenie Zmluvy.

Na základe vystavenia daňového dokladu - faktúru zo strany poskytovateľa užívateľovi, ktorú poskytovateľ zašle užívateľovi ním zvolenou komunikačnou cestou, uvedenou v prílohe A Zmluvy, uhradí užívateľ cenu za poskytnuté služby bezhotovostne na účet poskytovateľa, vedeného v Tatra banke, a. s. číslo účtu: 2626712658/1100, v tvare IBAN: SK93 1100 0000 0026 2671 2658 , splatná v 15. deň odo dňa vystavenia daňového dokladu - faktúry zo strany poskytovateľa užívateľovi za poskytnuté služby.

**V. Komunikácia a heslo**

Tam kde sa pri komunikácii používa telefón, bez ohľadu na kontakty uvedené v záhlaví Zmluvy, platí ako kontakt ten, ktorý je uvedený v prílohe A Zmluvy.

**VI. Územný rozsah**

Služby podľa Zmluvy poskytovateľ poskytuje užívateľovi v územnej oblasti Európa.

**VII. Trvanie Zmluvy**

Zmluva sa uzatvára na dobu neurčitú.

**VIII. Ukončenie zmluvného vzťahu**

Každá zo zmluvných strán je oprávnená druhej zmluvnej strane písomne vypovedať Zmluvu, a to bez uvedenia dôvodu. Výpovednú lehotu si zmluvné strany dohodli v trvaní dva mesiace s tým, že začína plynúť v prvý deň kalendárneho mesiaca, nasledujúceho po dni doručenia výpovede jednej zo zmluvných strán druhej zmluvnej strane a skončí sa uplynutím posledného dňa príslušného kalendárneho mesiaca.

Každá zo zmluvných strán je oprávnená odstúpiť od Zmluvy, ak tak ustanovuje zákon, Zmluva alebo Všeobecné obchodné podmienky poskytovateľa, resp. ak dôjde zo strany poskytovateľa alebo užívateľa k podstatnému porušeniu jeho zmluvných alebo zákonných povinností.

Zmluvný vzťah medzi poskytovateľom a užívateľom, založený Zmluvou je možné ukončiť aj písomnou dohodou, uzavretou medzi poskytovateľom a užívateľom o ukončení tohto zmluvného vzťahu, založeného Zmluvou.

V prípade akéhokoľvek ukončenia trvania Zmluvy, je užívateľ povinný postupovať v zmysle čl. XI. ods. 5 všeobecných obchodných podmienok, ktoré sú neoddeliteľnou súčasťou Zmluvy.

**IX. Vyhlásenie užívateľa, jeho povinnosti a zodpovednosť za škodu vzniknutú tretím osobám**

Užívateľ vyhlasuje, že:

1. je mu známe, že:

- pri plnení svojich záväzkov zo Zmluvy poskytovateľ vedie a zaznamenáva, kde sa objekt monitoringu

 nachádza,

- komunikácia uskutočnená technológiou poskytovateľa, sa zo strany poskytovateľa vždy zaznamenáva, vrátane obsahu prenášaných informácií (platí to aj pri uskutočnení hovoru), s čím užívateľ bez výhrad alebo bez akýchkoľvek pripomienok súhlasí a nepovažuje to za neoprávnený zásah do svojich práv a právom chránených záujmov, vrátane osobných a duševných práv (najmä do práva na ochranu osobnosti).

1. ak je objekt monitoringu používaný treťou osobou, je povinný (zaväzuje sa) túto osobu na skutočnosť uvedenú vyššie pod písm. a) upozorniť a vyžiadať od nej bezvýhradný súhlas s touto skutočnosťou; ak ju neupozorní, v celom rozsahu (jej) zodpovedá za neoprávnený zásah do jej práv a právom chránených záujmov, vrátane osobných a duševných práv (najmä práva na ochranu osobnosti a pod.), vzniknutý v súvislosti s poskytovaním služieb zo strany poskytovateľa užívateľovi podľa Zmluvy; užívateľ je povinný odovzdať poskytovateľovi, ak ho o to poskytovateľ požiada, bezvýhradný písomný súhlas tretej osoby s právnou skutočnosťou uvedenou pod písm. a) tohto ustanovenia (článku IX.) Zmluvy. Rovnako (povinnosť a zodpovednosť užívateľa proti tretej osobe) to platí aj pri zmene objektu ochrany alebo osoby, ktorá ho využíva.

Užívateľ zodpovedá za škodu vzniknutú z úkonov poskytovateľa, ktoré sú vykonané na žiadosť užívateľa, na jeho pokyn a v dôsledku jeho konania alebo opomenutia. Pokiaľ by z týchto vykonaných úkonov poskytovateľa, poskytovateľ poskytol tretej osobe plnenie, je užívateľ povinný (toto) poskytnuté plnenie tretej osobe nahradiť v celom rozsahu poskytovateľovi.

**X. Všeobecné obchodné podmienky, cenník služieb a servisné a technické podmienky**

Ďalšie podmienky zmluvného vzťahu medzi poskytovateľom a užívateľom, založeného Zmluvou upravujú všeobecné obchodné podmienky pre poskytovanie služby elektronický monitoring (ďalej len "VOP"), ktoré sú neoddeliteľnou súčasťou Zmluvy a servisné a technické podmienky, vrátane cenníka servisných zásahov, ktoré tvoria Prílohu „B“ Zmluvy, ktorá je jej neoddeliteľnou súčasťou. Užívateľ podpisom Zmluvy potvrdzuje prevzatie VOP, vrátane prílohy B a A zmluvy a oboznámenie sa s ich obsahom, s ktorým bez výhrad a podmienok súhlasí. Ustanovenia Zmluvy majú vždy prednosť pred ustanoveniami VOP v prípade ich rozdielneho obsahu.

**XI. Osobitné dojednania**

Ustanovenia rozdielne od Zmluvy a VOP zmluvné strany uvádzajú v prílohe A Zmluvy. Zmena obsahu ustanovení Zmluvy je možná len písomnou dohodou zmluvných strán, a to formou písomného uzavretia dodatku k Zmluve - prílohy A Zmluvy. Pri každej zmene obsahu ustanovení Zmluvy, zmluvné strany písomne uzatvoria novú prílohu A Zmluvy s vzostupným číselným označením. Uzavretím prílohy A Zmluvy, označenej zmluvnými stranami vyšším číslom, zmluvné strany rušia všetky prílohy A Zmluvy s nižším číselným označením zmluvnými stranami.

**XII. Spoločné a záverečné ustanovenia**

Užívateľ vyhlasuje, že si je plne vedomý všetkých svojich práv a povinností, vyplývajúcich zo Zmluvy, vrátane toho, kde a akým spôsobom sa vykonáva Zmluva.

Spory akéhokoľvek druhu, ktoré môžu vzniknúť na základe Zmluvy alebo v súvislosti s ňou medzi poskytovateľom a užívateľom, spadajú vždy do právomoci súdu (súdov) Slovenskej a tieto spory budú vždy rozhodované podľa právneho poriadku Slovenskej republiky.

Užívateľ bol poskytovateľom riadne oboznámený s právami a povinnosťami. Obsah ustanovení Zmluvy vyjadruje slobodnú vôľu zmluvných strán pri jej uzavretí. Zmluvné strany sa zaväzujú k zabezpečeniu ochrany osobných údajov súvisiacich s poskytovaním služieb elektronického monitoringu podľa tejto zmluvy v súlade s ustanoveniami z. č. 18/2018 Z. z. o ochrane osobných údajov a o zmene a doplnení niektorých zákonov.

Poskytovateľ služby nesmie posielať novinky o službách satelitného monitoringu fyzickým osobám, kým s tým subjekt údajov nevyjadrí výslovný súhlas.

Fyzická osoba môže poskytnúť súhlas na zasielanie elektronických noviniek na svoju e-mailovú adresu.

Commander Services s.r.o. je povinná uchovávať osobné údaje na osobitnom zozname, oddelene od údajov poskytnutých na iné účely. Tento zoznam musí byť dostupný len oprávneným osobám spoločnosti a spracovateľom údajov. Spoločnosť nesmie zverejniť zoznam alebo údaje žiadnej tretej osobe alebo neoprávneným stranám. Účelom spracovania údajov týkajúcich sa zasielania noviniek je poskytnúť ucelené, všeobecné a na klienta orientované informácie adresátom ohľadne najnovších špeciálnych ponúk spoločnosti Commander Services s.r.o.

Subjekty údajov sa môžu kedykoľvek odhlásiť z odoberania noviniek zaslaním e-mailu na: info@commander.sk, alebo na katarína.dudicova@commander.sk.

Užívateľ vyjadruje súhlas:

ANO: NIE:

\*Nehodiace sa preškrtnite

Táto zmluva je vyhotovená v dvoch rovnopisoch, z ktorých jeden obdrží poskytovateľ a jeden užívateľ.

Zmluva je platná a účinná dňom podpisu oboch zmluvných strán

V Bratislave, 05.06. 2018

 ........................................................... ...........................................................

 Poskytovateľ Užívateľ

 Ing. Martin Lukáč, prokurista Ing. Peter Žembera, konateľ spoločnosti

 ...........................................................

 Michal Vodička, prokurista